Et bilde som inneholder sort, mørke, sort og hvit

KI-generert innhold kan være feil.

Tillatelse til virksomhet etter forurensningsloven

Tillatelsen er gitt i medhold av lov om vern mot forurensninger og om avfall av 13. mars 1981 nr. 6 (forurensningsloven), § 11 jf. §§ 16 og 29. Tillatelsen er gitt på grunnlag av opplysningene i søknaden og under saksbehandlingen.

Den driftsansvarlige[[1]](#footnote-2) må i god tid på forhånd søke om å endre tillatelsen, dersom det er ønske om å endre driften på måter som kan ha betydning for forurensningen fra virksomheten, og som ikke er i samsvar med det som ble lagt til grunn da tillatelsen ble gitt eller sist endret.

#### **Nøkkeldata**

|  |  |
| --- | --- |
| Driftsansvarlig | Eider AS |
| Postadresse | Postboks 150, 7284 Mausund |
| Org. nummer | 918 105 050/918 174346 |
| Næringskode og bransje | 74.909  Annen faglig, vitenskapelig og teknisk virksomhet ikke nevnt annet sted |
| Navn på anlegget | Mausund feltstasjon |
| Kategori for virksomheten[[2]](#footnote-3) /  Type virksomhet | Midlertidig lagring av farlig avfall, kapasitet under 50 tonn |
| Beliggenhet/gateadresse | Kjellhaugen 5, Mausund |
| Kommune og fylke | Frøya, Trøndelag |
| Lokalisering av virksomheten | UTM sone 32, øst: 482296, nord: 7082896. |
| Gnr./bnr. | 65/166 |

#### **Forurensningsmyndighetens referanser**

|  |  |  |
| --- | --- | --- |
| Tillatelsesnummer:  2025.0305.T | Anleggsnummer:  5014.0135.01 | Arkiv ref:  2025/2732 |
| Tillatelse første gang gitt:  04.04.2025 |  |  |
| Marit Lorvik (e.f)  underdrirektør  Klima- og miljøenheten | | Sigrid Lund Drage  seniorrådgiver  Klima- og miljøenheten |

#### **Endringslogg**

|  |  |  |
| --- | --- | --- |
| **Endringsnummer** | **Endringer av** | **Punkt og beskrivelse av endring** |
| Ny tillatelse | 04.04.2025 | alle |

# Tillatelsens ramme

## Lokalitet

Tillatelsen gjelder på Mausund feltstasjon i Frøya kommune.

Tillatelsen er gyldig til 31.12.2025.

## Avfallstyper, -behandling og -mengder

Tillatelsen gjelder mottak og mellomlagring av oljeholdig farlig avfall. Tillatte avfallstyper og behandling er angitt i tabell 1. Mengden avfall på virksomhetens område skal ikke på noe tidspunkt overstige 2 tonn. Grensen gjelder samlet for avfall som lagres i påvente av sortering eller transport.

Tabell 1: Avfallstyper, - mengder og lagringstid

|  |  |  |  |
| --- | --- | --- | --- |
| Avfallstype | Håndtering | Maksimalt på lager til enhver tid | Maksimal lagringstid |
| 7025: oppsamlede oljeklumper fra forurensning | mottak, lagring, sortering | 2 m3 | 10 dager |
| 7022: oljetilsølt verneutstyr, (kjeledresser, hansker, filler o.l.) |

# Generelle vilkår

## Utslippsbegrensninger

Utslippskomponentene fra virksomheten som er antatt å ha størst miljømessig betydning, er uttrykkelig regulert gjennom spesifikke vilkår i denne tillatelsen. Utslipp som ikke er uttrykkelig regulert på denne måten, er også omfattet av tillatelsen så langt opplysninger om slike utslipp er kommet fram i forbindelse med saksbehandlingen eller må anses å ha vært kjent på annen måte da vedtaket ble fattet.

## Plikt til å overholde grenseverdier

Alle grenseverdier skal overholdes innenfor de fastsatte midlingstidene. Variasjoner i utslippene innenfor de fastsatte midlingstidene skal ikke avvike fra hva som er vanlig for den aktuelle type virksomhet i en slik grad at det kan føre til økt skade eller ulempe for miljøet.

## Plikt til å redusere forurensning

Den driftsansvarlige skal redusere utslippene fra virksomheten så langt det er mulig uten urimelige kostnader. Plikten omfatter også å redusere utslipp av komponenter det ikke uttrykkelig er satt grenser for i tillatelsen etter forurensningsloven.

## Utskifting av utstyr

Ved utskifting av utstyr skal det nye utstyret være i samsvar med beste tilgjengelige teknikker med sikte på å motvirke forurensning og annen negativ innvirkning på miljøet.

## Plikt til forebyggende vedlikehold

Den driftsansvarlige skal sørge for forebyggende vedlikehold av utstyr som kan ha utslippsmessig betydning. System og rutiner for vedlikehold skal kunne dokumenteres.

## Internkontroll og kompetanse

Den driftsansvarlige plikter å etablere internkontroll for sin virksomhet i henhold til internkontrollforskriften. Internkontrollen skal blant annet sikre og dokumentere at den driftsansvarlige overholder krav i denne tillatelsen, forurensningsloven, produktkontrolloven og relevante forskrifter til disse lovene. Den driftsansvarlige plikter å holde internkontrollen oppdatert.

Den driftsansvarlige plikter til enhver tid å ha oversikt over alle forhold som kan medføre forurensning og kunne redegjøre for risikoforhold.

Den driftsansvarlige skal til enhver tid ha tilstrekkelig kompetanse til stede på anlegget til å kunne vurdere virksomhetens miljørisiko og gjennomføre tiltak for å sikre at den driftsansvarlige driver i henhold til tillatelsen og øvrig regelverk.

Avfallsforskriften § 11-5 tredje ledd stiller krav til kompetanse for håndtering av farlig avfall.

## Tiltaksplikt ved økt forurensningsfare

Dersom det oppstår fare for økt forurensning, plikter den driftsansvarlige så langt det er mulig uten urimelige kostnader å iverksette nødvendige tiltak for å eliminere eller redusere den økte forurensningsfaren, inkludert å redusere eller innstille driften.

Den driftsansvarlige skal så snart som mulig informere forurensningsmyndigheten om forhold som kan føre til vesentlig økt forurensning eller forurensningsfare.

## Sikring og skjerming

Anlegget skal til enhver tid være sikret mot adgang for uvedkommende og tyveri. Utenom anleggets åpningstider skal anlegget være avstengt.

Den driftsansvarlige skal utarbeide driftsrutiner som sikrer at nærmiljøulempene som følge av avfallshåndteringen, reduseres til et minimum. Anlegget skal ha tilstrekkelig skjerming, gjerde eller lignende for å unngå skjemmende innsyn og spredning av avfall.

Den driftsansvarlige skal fortløpende rydde opp avfall som havner utenfor anlegget. Den driftsansvarlige skal ha en rutine for bekjempelse av skadedyr.

# Håndtering av farlig avfall

## Generelle krav til avfallshåndtering

All håndtering av avfall skal være basert på en risikovurdering, jf. punkt 10.1. Den driftsansvarlige skal gjennomføre nødvendige tiltak for å hindre spredning og etablering av fremmede skadelige arter, også som del av mottakskontrollen (punkt 3.2).

Anlegg som håndterer farlig avfall skal drive i tråd med avfallsforskriften kapittel 11 Farlig avfall, inkludert vedlegg 4 Minimumskrav til anlegg for mottak og mellomlagring av farlig avfall.

Stoffer som ikke kan samlastes ifølge "Avtalen om internasjonal vegtransport av farlig gods" (ADR) skal lagres adskilt.

## Mottak av avfall

Avfall skal registreres inn til anlegget. Registreringen skal minimum bestå av:

* avfallstype
* mengder
* dato for mottak

Oversikt over registrert avfall skal være tilgjengelig ved inspeksjon og oppbevares i minst fem år.

## Lagring

Lagret avfall skal være merket slik at det er tydelig hva som er lagret. Den driftsansvarlige skal i tillegg ha kart over området hvor containeren med farlig avfall er plassert.

Avfallet skal lagres i container, containeren bør stå på fast dekke med mulighet for oppsamling av søl/lekkasjer. Containeren skal være låst og ikke tilgjengelig for uvedkommende.

## Finansiell sikkerhet

Den driftsansvarlige skal stille finansiell sikkerhet i tråd med avfallsforskriften kapittel 11 vedlegg 4 punkt 4, som skal dekke kostnader med å ta hånd om alt farlig avfall ved virksomhetens anlegg ved nedleggelse, stans, vesentlig mislighold eller ved betalingsproblemer.

Statsforvalteren sine maler for kontopant eller påkravsgaranti skal benyttes for sikkerhetsstillelsen. Dersom det kan godtgjøres at det vil gi tilsvarende sikkerhet kan forurensningsmyndigheten etter en konkret vurdering akseptere annen sikkerhetsstillelse.

Dokumentasjonen sendes Statsforvalteren senest 11. april 2025.

Forurensningsmyndigheten tar forbehold om å endre kravet til størrelsen på sikkerheten dersom nye opplysninger eller andre forhold tilsier at dette er nødvendig. Forurensningsmyndigheten kan også stille krav om ytterligere sikkerhet.

## Krav til viderelevering

Avfall som leveres ut av anlegget skal registreres. Registreringen skal som minimum bestå av:

* avfallstype
* mengde
* mottaker

Den driftsansvarlige skal informere mottakeren om innholdet i avfallet.

# Utslipp til vann

## Håndtering av vannstrømmer og utslipp

Den driftsansvarlige skal, ved behov, avskjære rent overvann fra omgivelsene rundt containeren.

Virksomheten skal ikke ha utslipp av vann fra håndtering av avfall.

# Utslipp til luft

## Utslipp fra punktkilder

Virksomheten skal ikke ha utslipp til luft fra punktkilder.

## Lukt

Virksomheten skal drives slik at luktulemper i omgivelsene begrenses mest mulig.

# Støy

Anlegget skal utformes og virksomheten drives slik at det ikke medfører nevneverdige støyulemper for omgivelsene.

# Forurensning av grunn, grunnvann og sedimenter

Den driftsansvarlige skal holde oversikt over eventuell eksisterende forurenset grunn på virksomhetens område og forurensede sedimenter utenfor, herunder faren for spredning, samt vurdere behovet for undersøkelser og tiltak. Er det grunn til å anta at undersøkelser eller andre tiltak vil være nødvendig, skal forurensningsmyndigheten varsles om dette.

Bygging og graving i forurenset grunn på virksomhetens område reguleres av forurensningsforskriften kapittel 2.

# Energi

Den driftsansvarlige skal ha et system for å oppnå en mest mulig energieffektiv drift av anlegget og gjennomføre tiltak for å redusere utslipp av klimagasser. Energistyringssystem skal inngå i internkontrollen.

# Utslippskontroll og rapportering til forurensningsmyndigheten

## Utslippskontroll

Det skal ikke være utslipp av forurensende stoffer fra mellomlagringen.

## Rapportering til forurensningsmyndigheten

Den driftsansvarlige skal den 1. i hver måned, fra 1. mai 2025, rapportere hvor mye oljeholdig avfall som har vært mottatt, mellomlagret og sendt videre fra Mausund feltstasjon. Rapporten skal sendes til Statsforvalteren i Trøndelag.

Den driftsansvarlige skal innen 1. mars 2026 levere en sluttrapport til Statsforvalteren i Trøndelag.

Sluttrapporten skal inneholde en samlet oversikt over avfall som er mottatt, mellomlagret og sendt videre. Eventuelt kjente brudd på tillatelsen og andre miljømessige forhold ved virksomheten skal også beskrives.

# Miljørisikoanalyse og beredskap mot akutt forurensning

## Miljørisikoanalyse

Den driftsansvarlige skal til enhver tid ha oversikt over alle forhold ved mellomlagringen som kan medføre forurensning og kunne redegjøre for risikoforhold. Den driftsansvarlige skal gjennomføre en miljørisikoanalyse av mottak, mellomlagring og levering av farlig avfall og vurdere resultatene opp mot akseptabel miljørisiko. Denne risikoanalysen skal ta hensyn til brann- og eksplosjonsfare, ekstremvær, flom og klimaendringer. Risikoen for spredning av fremmede arter skal også inngå i miljørisikovurderingen.

Den driftsansvarlige skal sørge for kartlegging av potensielle hendelser som kan føre til akutt forurensning av vann, grunn og luft.

## Risikoreduserende tiltak

Med grunnlag i miljørisikoanalysen, skal den driftsansvarlige, iverksette risikoreduserende tiltak. Dette gjelder både sannsynlighetsreduserende og konsekvensreduserende tiltak.

## Beredskap mot akutt forurensning

Den driftsansvarlige skal etablere beredskap, med tilhørende beredskapsplan, med utgangspunkt i virksomhetens miljørisikoanalyse.

Beredskapen skal være tilpasset den restrisikoen som gjenstår etter at risikoreduserende tiltak er gjennomført. Kompetanse, opplæring og organisering skal være dimensjonert for restrisikoen.

# Eierskifte, omdanning mv.

Den driftsansvarlige skal sende melding til forurensningsmyndigheten så snart som mulig og senest én måned etter at aksjene eller andelene i dendriftsansvarlige overdras til ny eier eller den driftsansvarlige får ny eier med bestemmende innflytelse.

Dersom den driftsansvarlige skal fusjonere, fisjonere, på annen måte omdannes eller driftsansvaret skal overføres til en ny driftsansvarlig, gjelder følgende:

Den driftsansvarlige for virksomhet som har krav til finansiell sikkerhet i sin tillatelse eller i forskrift, skal sende melding til forurensningsmyndigheten i god tid før planlagt gjennomføring. Ny driftsansvarlig kan ikke drive i henhold til tillatelsen før forurensningsmyndigheten har mottatt og godkjent ny tilfredsstillende finansiell sikkerhet fra den nye driftsansvarlige. Tidligere driftsansvarlig er ansvarlig etter tillatelsen frem til slik godkjenning er gitt.

# Nedleggelse og driftsstans

Ved nedleggelse eller varig driftsstans skal den driftsansvarlige sørge for at alt avfall ryddes og tas hånd om på forsvarlig måte. Den driftsansvarlige skal rapportere om oppryddingen til forurensningsmyndigheten innen tre måneder etter nedleggelse eller stans.

Ved nedleggelse av en virksomhet skal den driftsansvarlige sørge for at driftsstedet settes i miljømessig tilfredsstillende stand.

Vedlegg 1: Begreper og forkortelser

|  |  |
| --- | --- |
| **Begrep** | **Forklaring** |
| ADR | Avtalen om internasjonal vegtransport av farlig gods |
| Den driftsansvarlige | den fysiske eller juridiske person som driver eller kontrollerer driften av  virksomheten |
| Fast dekke | fast dekke med mulighet for oppsamling av avrenning, f.eks. asfalt. |
| Innendørs eller i container | fire vegger, tak og dør eller port |
| Virksomhet | den forurensende aktiviteten på en bestemt lokalitet |

1. I dette dokumentet menes:

   virksomhet: den forurensende aktiviteten på en bestemt lokalitet

   driftsansvarlig: den fysiske eller juridiske person som driver eller kontrollerer driften av virksomheten [↑](#footnote-ref-2)
2. Jf. forskrift om begrensning av forurensning (forurensningsforskriften) kapittel 36 om behandling av tillatelser etter forurensningsloven [↑](#footnote-ref-3)